Suid Afrikaanse Nuus Thread - Page 183 - Stormfront
Page 183 of 226 « First < 83 133 169 170 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 > Last »
10-31-2007, 01:53 PM #1821
Kindersiekte stroop gesin
Die Boma in Alberton het 'n groot geldinsameling gehou ten bate van Dakota Wain, die 18 maande oue dogtertjie van Boksburg wat met 'n seldsame lugweginfeksie gediagnoseer is.
Haar ouers het al al hul besittings verloor om Dakota se mediese onkoste te betaal en moes die twee ouer sussies uit die skool haal omdat daar doodeenvoudig nie meer geld was nie.
Katrien Coetzee van die Boma in Alberton het daarin geslaag om R30 000 se kontant, asook geskenkbewyse, klere, skoene, speelgoed en kos vir die gesin in te samel.
"Ons gaan oor lang termyn die Wains probeer help met kruideniersware, skenkings en enige hulp wat ons kan bied om hulle weer op hul voete te kry en ook vir Dakota gesond te kry," het Katrien gesê. Sy moedig enige instansie of individu aan om ook hand by te sit om hierdie gesin te help.
Ma Zoë en Pa Billy het met die drie kleingoed die Boma se wenner- buffet-ete en die laaste opvoering van Your Daddy Don't Dance but Mommy can Rock 'n Roll geniet.
Die kleingoed kon nie genoeg kry van die nageregte nie.
Dakota is die dag daarna na 'n plaaslike Albertonse pediater geneem vir nog toetse. Die eerste hiervan het reeds R7 000 van die Boma se geldinsamelingsneseier ingesluk.
Vir enige bydraes of skenkings, bel Katrien by 011 869 1555 of e-pos: [email protected].
11-01-2007, 01:50 AM #1822
Familie begrawe onbekende vrou, nie geliefde dogter
'n Babelse verwarring het ontstaan toe 'n familie van die Vrystaat gedink het hy begrawe 'n geliefde dogter en haar pasgebore babaseun, terwyl hulle eintlik 'n onbekende vrou, wat glo baie na die oorledene gelyk het, ter ruste gelê het.
Me. Marietjie Coetzee (64) van Edenville in die Vrystaat het gesê hulle het gedink hulle begrawe haar dogter, me. Susan Watkins (40), saam met haar babaseun, Henry, maar het later vasgestel dit is 'n ander vrou.
Die fout is ontdek toe me. Anna Beukes van Keimoes in die Noord-Kaap haar suster, me. Sara Koetze (52), se lyk wou was om dit vir haar begrafnis voor te berei.
"Toe ek haar gesig sien, toe sien ek dadelik dis nie my suster nie.
"Ek wil niks verder sê nie, want ek is hartseer en ek wil net my suster se lyk terughê," het Beukes gesê.
Intussen is Coetzee, Watkins se ander kinders en die res van die familie hartseer en geskok om te weet klein Henry lê op 'n ander vrou se bors in die graf van hul oorlede pa, Johan, in Christiana in Noordwes.
Watkins en haar baba is op 21 Oktober op pad van Jan Kempdorp na Rustenburg in 'n motorongeluk dood en hul lyke is na die staatslykshuis in Lichtenburg gebring.
Koetze is dieselfde dag in nog 'n motorongeluk dood en haar lyk is na dieselfde staatslykshuis geneem.
Die enigste persoon wat tydens Watkins se begrafnis besef het daar is 'n fout, is haar ma.
"Toe ek die lyk in die kis sien, het ek uitgehardloop en vir die familie histeries geskreeu en by hulle gehuil dat dit nie my kind is nie."
Haar familie het gedink sy is net geskok en baie emosioneel.
"Ek kon sien dit is my kleinseun, maar die vrou het glad nie soos my kind gelyk nie.
"Die lykbesorgers het gesê ek moet onthou dat sy baie seergekry het. Ek het gesê dit is só, maar dis nie my kind nie," het Coetzee vertel.
Net Coetzee en haar twee kleinseuns, Johan (20) en Danele (17), het Watkins se lyk tydens die begrafnis besigtig.
Johan en Danele het self hul ma se lyk in die lykshuis in Lichtenburg gaan uitken.
"Die dag toe ons haar in die kis gesien het, het sy anders gelyk. Ek het gedog dis omdat sy so erg beseer was en weens die swelling dat sy donkerder geword het," het Danele aan Beeld gesê.
Hulle kon ook nie Watkins se hare sien nie, omdat dit bedek was.
Coetzee moes gister 'n beëdigde verklaring by die polisie gaan aflê om die proses om Koetze se lyk op te grawe, aan die gang te sit.
Sy het Jan Kempdorp toe gery om haar dogter se lyk te gaan inwag.
"Ons kan nie meer foute bekostig nie, want ons het niks geld meer oor nie.
Watkins laat ook haar kinders Natasha (18), Angelique (6) en Andries (8) agter.
Adv. Justice Kalagosi van die polisie se forensiese afdeling in Lichtenburg het gesê hulle wag nog vir al die feite voordat hulle kommentaar oor die aangeleentheid kan lewer.
11-01-2007, 01:58 AM #1823
Byleveld soek na dié matriek
Die bekende speurder dir. Piet Byleveld en sy onder- soekspan soek na 'n matriekleerling van die Hoërskool Florida in Roodepoort wat in die middel van haar eindeksamen onder vreemde omstandighede uit haar pa se huis verdwyn het.
Miranda Reyneke (18) van Wilropark is eergistermiddag laas gesien toe 'n skoolvriend (18) haar by haar pa se huis in Kiaatstraat, naby die Wilropark-winkelsentrum, gaan aflaai het.
Haar ma, mev. Elize Reyneke (42), 'n makelaar-assistent van Ruimsig, sê sy vermoed haar dogter was "te gespanne" oor die vraestel wat voorlê en het die dag van haar verdwyning vir haar gesê "sy worrie, want sy kry nie die goed in haar kop nie", hoewel sy akademies bogemiddeld presteer. Haar pa, mnr. Pieter Reyneke (55), 'n motorverkoopsman, het omstreeks 18:15 ontdek sy dogter is nie tuis nie.
"Sy het geen brief gelos nie. Selfs haar selfoon is by die huis gelaat. Niks word vermis nie," sê mev. Reyneke.
Sy is omstreeks 23:00 as vermis aangemeld.
Miranda sou gister haar ekonomie-hoërgraadvraestel skryf, maar het nie by die skool opgedaag nie.
Byleveld se soektog het gistermiddag omstreeks 14:30 begin.
Teen 17:00 het die ondersoekspan saam met lede van die Johannesburgse en Wes-Randse honde-eenhede reeds die natuurroete naby Bert-singel in Wilropark gefynkam, maar sonder sukses. Byleveld wou gisteraand nie bevestig of ontken dat Miranda se verdwyning met die dwelmverwante dood van Lezaan Kriel, ook 'n leerling van Hoërskool Florida, verband hou nie.
Die soektog na vermiste mense word gewoonlik op stasievlak gehanteer, maar Byleveld wou nie kommentaar lewer oor waarom hy by die soektog betrek is nie.
"Ons ondersoek alle moontlikhede," het Byleveld gesê.
Volgens Miranda se ma het haar dogter Lezaan geken, maar was hulle nie vriende nie.
Enigiemand wat weet waar Miranda haar bevind, kan Byleveld by 082 778 7617 bel.
Last edited by michellemans; 11-18-2008 at 01:59 AM.
11-01-2007, 02:03 AM #1824
Ontvoer-klag ná ma 3 verwag, 2 kry
'n Klag van ontvoering word ondersoek omdat 'n ma van Brakpan glo sy het in die Tambo-gedenkhospitaal in Boksburg aan 'n drieling geboorte gegee, maar is met net twee babas huis toe.
Me. Jacoline Fourie (24) vertel sy het op ses maande uitgevind sy verwag 'n tweeling. Op sewe en 'n half maande is sy met nóg goeie nuus verras.
"Die sonar het duidelik drie koppies gewys en drie hartjies het geklop. Die derde enetjie het half agter die ander weggekruip. Twee dokters het dit vir my bevestig. Eers was ek geskok, maar later het ek begin uitsien, want dit is nie elke dag dat só iets gebeur nie."
Fourie en haar man, Shaune (29), het besluit om die dogtertjies Cassandre, Shaunelle en Elandra te noem. Sy het ook twee ander kinders, Monique (5) en Danré (2), uit 'n vorige verhouding.
Op 11 Desember is sy na die hospitaal vir die bevalling en vertel dat haar ma, me. Jakkie Pretorius, nie in die saal toegelaat is nie. "My man herstel vragmotors en het in Stilfontein gewerk.
"Hy kon nie by die bevalling wees nie en ek het geteken dat my ma my sal bystaan."
Pretorius en twee van haar vriendinne beweer hulle het gesien hoe twee identiese babas met swart hare by die teater uitgestoot is.
Fourie het 'n keisersnee gehad en in die teater is sy 'n blondekoppie gegee om vas te hou. Toe sy vra na haar ander kinders, is sy glo gesê "die baba" het asemhalingsprobleme ondervind en is weggeneem vir behandeling.
Sy beweer dat sy ure lank moes "smeek" om haar kinders te sien voordat sy die blondekoppie en 'n swartkoppie gekry het. Vrae oor wat van haar ander baba geword het, is glo beantwoord met "jy is mal, daar was net twee babas".
Ses weke later het sy by dieselfde hospitaal haar steke laat uithaal en gevind dat haar lêer weg is. Op een van die tweeling se kliniekkaart staan daar Fourie het drie babas gehad en twee lewe, terwyl daar op 'n ander staan daar is vier babas gebore en dat vier nog lewe.
Beeld het albei kaarte gesien.
Fourie sê ook sy is drie maande later gebel met die versoek dat sy 'n babalykie by die hospitaal moet gaan uitken.
Sy het geweier en gesê sy sal slegs glo haar kind het gesterf as DNS-toetse dit bewys.
Fourie het die webtuiste www.missingchildren.co.za om hulp genader en mnr. Pieter Boshoff, koördineerder, het haar gehelp om 'n saak by die Brakpan-polisie aan te meld.
Kapt. Richard Zuma, polisiewoordvoerder, het die klag van ontvoering bevestig. Hy het gesê die saak is na die kinderbeskermingseenheid in Boksburg oorgeplaas en die ondersoek is gister by die hospitaal begin.
Vrae is eergister aan dr. Avis Naidoo, uitvoerende hoof van die Tambo-gedenkhospitaal, gestuur vir kommentaar, maar hy het nie gereageer nie. Beeld het hom later opgespoor en hy het gesê hy wil eers met die Fourie-gesin gesels voordat hy enige kommentaar lewer.
Hy het wel gesê die bewerings is heeltemal ongegrond en daar is bewyse om dit te staaf.
11-01-2007, 02:10 AM #1825
Meisie vertel pa van gru-dade
Om te probeer verhoed dat haar stiefpa sy eie dogtertjie (6) molesteer, het 'n agtjarige meisietjie van die Oos-Rand telkemale aangebied dat hy eerder sy gru-dade met háár pleeg.
Só lui die skokkende onthulling wat dié agtjarige Vrydagaand aan haar pa, ook van die Oos-Rand, gedoen het nadat haar stiefpa 'n week gelede op heterdaad deur sy vrou betrap is waar hy sy kind – die agtjarige se geliefde stiefsussie – in hul kinderkamer gemolesteer het.
Die man is Donderdagaand in hegtenis geneem nadat sy vrou hom by die polisie aangegee het.
Hy het Maandag in die Brakpan-landdroshof op aanklag van onsedelike aanranding verskyn.
Die twee kinders is glo die afgelope vier jaar deur hom gemolesteer.
"Sy het my vertel hoedat, wanneer hy met haar stiefsussie begin lol het, sy vir hom gesê het: 'Asseblief, moet haar nie seermaak nie. Doen dit liewer met my,' " het die meisie se pa gister bedroef vertel.
"En toe ek haar vra waarom sy nooit daaroor gepraat het nie, het sy gesê dis omdat hy (haar stiefpa) gedreig het om my, haar ma, haar sussie en haar ouma dood te maak as sy iets sou laat val."
Hy onthou hoe emosioneel sy dogtertjie was terwyl sy die besonderhede van dié nagmerrie aan hom verwoord het.
"Sy voel só skuldig. Ek het net aan haar aangehou verduidelik dat dit nie háár skuld is nie."
Vir hom was dit 'n ontnugtering toe hy Vrydag uitgevind het van die beweerde jare lange molestering.
Eerstens het hy dít nóóit van sy eksvrou se nuwe man verwag nie – veral omdat hy hom al sedert hul skooldae ken.
En boonop het sy dogtertjie, met wie hy 'n noue band het, geen waarskuwingstekens van só iets getoon nie, sê hy.
"Behalwe dat ek bitter kwaad is vir hom, is ek ook teleurgesteld in myself. Ek sien my dogtertjie sedert die egskeiding elke tweede naweek en tog het ek nooit onraad vermoed nie," sê hy. "Maar ja, 'n mens dink altyd só iets sal nooit met jóú kind gebeur nie."
Albei kinders ontvang nou sielkundige behandeling.
Die man het nog nie gepleit nie en is steeds in aanhouding.
Na verwagting sal hy op 29 November om borgtog aansoek doen.
11-02-2007, 02:24 AM #1826
Piet Byl kry vermiste meisie
"Jy's my ma se hero!"
Só het 'n emosionele matriekleerling van Roodepoort gisteraand dir. Piet Byleveld, die bekende speurder, gegroet toe dié haar opgespoor het in 'n woonstel van 'n "kennis" in die Hekpoort-omgewing aan die Wes-Rand.
Skaars 27 uur nadat Miranda Reyneke (18) van die Hoërskool Florida byna aan die einde van haar matriekeksamen verdwyn het, is die soektog na haar na Hekpoort en Magaliesburg voortgesit. Sy is ongedeerd in 'n woonstel naby die Pinehaven-kruising (R28/N14 en Hendrik Potgieterweg) gevind.
Byleveld en sy ondersoekspan het gister die soektog saam met die Johannesburg- en Wes-Randse honde-eenhede voortgesit nadat hulle die vorige dag 'n natuurroete in die Wilropark-omgewing gefynkam het.
Miranda het Dinsdag 'n nota by haar pa se huis geskryf en haar selfoon agtergelaat, voordat sy "onder vreemde omstandighede" spoorloos verdwyn het. Sy het vermoedelik 'n huurmotor na 'n hoewe in Hekpoort geneem en daar oornag.
Sy is die oggend, toe sy haar ekonomie-hoërgraadvraestel moes skryf, na Magaliesburg en toe weer terug na die Hekpoort-omgewing waar sy gisteraand omstreeks 18:00 gevind is.
Byleveld het beweringe in die kiem gesmoor dat Miranda dalk weggeloop het oor die eksamen.
Hy wou steeds nie oor sy voortslepende ondersoeke na dwelmverwante bedrywighede aan die Wes-Rand uitbrei nie.
"My ondersoek het nog nooit opgehou nie. Daar is altyd 'n rede hoekom ek my met ander sake, ongeag hoe klein, sal bemoei."
11-02-2007, 02:52 AM #1827
'Skiet boewe wat wapen op polisiemanne rig'
" 'n Misdadiger wat 'n vuurwapen op 'n polisieman rig, moet op die plek doodgeskiet word."
Só het mnr. Temba Mathe van die nasionale sekretariaat vir veiligheid en sekuriteit, gister by 'n konferensie van die Instituut vir Sekerheidstudies in Centurion gesê.
"Die polisie moenie gedreig word nie, maar gerespekteer word. Ons moet die respek vir die polisie terugkry," het Mathe gesê.
Mnr. Gareth Newham, 'n raadgewer van die LUR vir gemeenskapsveiligheid in Gauteng, het gesê daar is 'n verskil om die polisie te vrees en te respekteer.
"In die apartheidsjare is die polisie gevrees," het Newham gesê.
Om in te pas by die nuwe grondwet wat die land in 1996 gekry het, is die Polisiewet herskryf. Die naam van die Suid-Afrikaanse Polisie is na die Suid-Afrikaanse Polisiediens verander.
"Dit is om te verseker die polisie lewer 'n polisiëringsdiens aan alle Suid-Afrikaners en om die bepalings van die Grondwet te bewerkstellig," het Mathe gesê.
"Misdaad word meestal deur gemeenskapslede en selde deur die polisie gepleeg.
"Wanneer misdaad toeneem, word daar van die polisie verwag om oplossings te bied, wat hulle nie altyd kan doen nie.
"Meer polisie beteken nie noodwendig minder misdaad nie, al is sigbare polisie 'n goeie afskrikmiddel.
"Misdaad is 'n maatskaplike probleem en moet dus 'n maatskaplike oplossing hê.
"Om misdaad op te los, vereis 'n verhouding tussen polisielede en die gemeenskap wat hulle dien.
"Misdaadvoorkoming sal altyd sy beperkinge hê tensy dit gesien word as 'n gedeelde verantwoordelikheid tussen die regering en die gemeenskap," het Mathe gesê.
11-03-2007, 12:30 AM #1828
Hy is dood, maar polisie laat vrou nie weet nie
Die Beeld-kontrakteur wat sedert Woensdagaand vermis was, is in 'n motorongeluk dood en die polisie het daarvan geweet, maar nie sy vrou in kennis gestel nie.
Dit is ten spyte van die feit dat die Villieria-polisie in Pretoria mnr. Gawie Swanepoel (56) se identiteitsdokument en selfoon aan sy lyk gekry het.
Mev. Hannie Swanepoel (51) het gisteroggend van 'n vreemdeling, mnr. Kobus du Plessis, gehoor haar man is dood.
Du Plessis het op die ongeluk afgekom en nadat hy gister die berig oor mnr. Swanepoel gelees het en sy foto in die Beeld gesien het, het hy na die Wonderboompoort-polisie gegaan om hulle daarvan in te lig.
Du Plessis is toe na die mev. Swanepoel se huis waar hy die slegte nuus aan haar oorgedra het.
Mnr. Swanepoel is Woensdagaand 18:00 op die hoek van Fratesweg en 24ste laan in Gezina in 'n motorongeluk dood.
Hy was op pad van die Kolonnade, noord van Pretoria, na sy huis in Capital Park, Pretoria, toe die ongeluk plaasgevind het.
Mev. Swanepoel het gister huilend vertel hoe teleurgesteld sy in die polisie is.
"Dit is verskriklik dat die polisie my nie kom inlig het oor sy dood nie.
"Hulle weet al van Woensdagaand 18:00 af. Ek kan nog die teleurstelling hanteer, maar hoeveel ander gesinne sal dit nie kan hanteer nie?
"Ek het die kaptein by die Villieria-polisiekantoor goed laat verstaan hoe ek voel, maar ek gaan nie verder daaroor dink nie want ek moet nou dink aan die pad vorentoe saam met my twee seuns," het sy huilend gesê.
Sy het mnr. Eddie van Schyff, Beeld se inspekteur van afleweringsroetes, bedank vir sy hulp.
"Hy het my na die polisie geneem en ook om my man se lyk te gaan uitken."
Die paartjie was 32 jaar getroud. Hulle het twee seuns, Danie (25) en Heinrich-Werner (20).
Van der Schyff het gesê mnr. Swanepoel was een van sy beste kontrakteurs. "Hy het altyd sy kant gebring en geen werk was te groot vir hom nie."
Insp. Paul Ramaloko, polisiewoordvoerder, het gesê volgens polisie-prosedure moes mev. Swanepoel dieselfde dag 'n boodskap oor haar man se dood van die polisie ontvang het.
Hy het voorgestel dat mev. Swanepoel die Villieria-polisiekantoor se bevelvoerder kontak sodat 'n formele ondersoek ingestel kan word.
11-03-2007, 12:33 AM #1829
Bende wou geldwa met bom oopplof
Durban. – 'n Bende transitorowers wat nie 'n geldwa se deur kon oopbreek nie, het gister by 'n winkelsentrum hier probeer om dit met 'n bom oop te skiet.
Die geldwa se bestuurder het die mans egter gewaar waar hulle by die deur gevroetel het en het die polisie ontbied, het supt. Muzi Mngomezulu, polisiewoordvoerder, gesê.
Lede van die polisie se bomopruimingseenheid kon die bom onskadelik stel sonder dat dit ontplof het.
Die rowers moes met leë hande vlug.
Volgens Mngomezulu het die Coin-geldwa gister 14:30 die Montclair-winkelsentrum aangedoen toe die bende probeer het om dit te beroof.
Terwyl die wa in die parkeerterrein was, het die bestuurder iemand by die wa se deur gewaar.
Hy het toe gesien hoe vier mans weghardloop en skuiling soek.
Die bestuurder het uitgeklim om te kyk wat aangaan en afgekom op die bom wat by die deur gestel is, het Mngomezulu gesê.
Die bestuurder het sy bemanning aangesê om uit die voertuig te klim. Volgens Mngomezulu het die man die geldwa toe gesluit en die polisie ontbied.
Die rowers het in 'n wit Toyota Camry sonder registrasienommers weggejaag.
Dit is die eerste keer dat hy hoor van transitorowers wat 'n geldwa met 'n bom probeer beroof, het Mngomezulu gesê.
11-04-2007, 02:05 AM #1830
SA vlieëniers vlug landuit
Die Suid-Afrikaanse Lugdiens is bereid om 'n kwart van sy vlieëniers deur herstrukturering te verloor - wel wetend dat daar wêreldwyd 'n reuse vlieënier-tekort is en dat die SAL dié hoogs ervare mense nie sal kan vervang nie.
Rolspelers in die plaaslike bedryf is stomgeslaan dat die SAL tot 225 van sy 783 vlieëniers wil afdank terwyl daar wêreldwyd 12 000 vlieëniersposte geadverteer word.
Dié voorgenome afleggings is deel van die SAL se herstruktureringsplan om sy arbeidskoste met R638 miljoen te besnoei.
Kapt. Jimmy Conroy, voorsitter van die SAL se vlieëniersvereniging (Saapa), sê sedert dié herstruktureringsplanne rugbaar geword het, het buitelandse lugdienste op Suid-Afrika toegesak om ons vlieëniers te werf.
Die Doebaise lugdiens Emirates, soek 450 vlieëniers en het onlangs vyf promosietoere in Suid-Afrika gehad. Cathay Pacific van Hong Kong, kort 200 vlieëniers en ook húlle het hier kom werf.
Nie net die SAL nie, maar ook ander plaaslike lugdienste se vlieëniers word aggressief gelok met salarisse tot twee keer meer as wat hulle hier verdien. 'n Ingeligte bron het gesê een só 'n lugdiens het reeds 36 vlieëniers verloor.
Hoewel die SAL en sy vlieëniersvereniging nog oor die afleggings onderhandel, het minstens 'n 150 SAL-vlieëniers by buitelandse lugdienste begin aansoek doen.
Mnr. Bhabhalazi Bulunga, die SAL se bestuurder: menslike hulpbronne, het bevestig nege vlieëniers het reeds bedank en nog elf het skeidingspakkette aanvaar.
Rapport het vasgestel kapt. Mike Malherbe, hoofopleidingsvlieënier by die SAL, het ook bedank. Hy is nou hoof van opleiding by 'n Australiese lugdiens.
Volgens Conroy is vlieëniers onseker oor hul toekoms by die SAL.
"Ons lugvaartbedryf groei 12% per jaar, maar die SAL se drie jaar-plan maak geen voorsiening vir uitbreidings nie. Nie eens vir 2010 nie. Lugvaart floreer wêreldwyd en daar is baie geleenthede in ander lande. In die lig hiervan voel veral jonger vlieëniers daar is vir hulle geen toekoms by die SAL nie."
'n SAL-vlieënier wat anoniem wil bly, bevestig talle soek ander werk "uit vrees en frustrasie".
"Die bestuur weier om vir ons te sê waarheen SAL op pad is. Maar daar wag 'n verrassing op hulle - jy pluk vlieëniers nie van 'n boom af nie. Die hartseerste is ons wil nie die land verlaat nie. Ons is patrioties en trots op SAL."
Saapa het pas 'n voorlegging gedoen ingevolge waarvan vlieëniers van hul diensvoorwaardes inperk om die SAL geld te spaar. As dié kostebesparking nie na wens is nie, sal 225 vlieëniers afgedank word. Volgens Bulunga sal die onderhandelings môre gefinaliseer word.
Die SAL se vlieëniers het gemiddeld 23 jaar ondervinding.
"As húlle gaan, verloor die land 'n hoogs vaardige individu wat uiters moeilik is om te vervang," sê Conroy.
Om één vlieënier op te lei kos minstens R700 000 en dit duur ongeveer dertien jaar om tot 'n kaptein te vorder.
Dit is dié "seniors met ondervinding" wat plaaslike lugdienste nou verloor, sê kapt. Martin Louw, vlugdirekteur van Comair.
"'n Krisis staar ons in die gesig, soortgelyk aan die tekort aan ingenieurs en dokters in die land. Suid-Afrika kan dit nie bekostig om één vlieënier te verloor nie. Die bedryf groei en dit gaan nie vóór 2010 ophou nie."
'n Vlieënier wat anoniem wil bly, sê Suid-Afrikaanse loodse is van die beste in die wêreld. "Ons is hoog in aanvraag."
Conroy sê hoewel afleggings die SAL op die korttermyn geld kan spaar, hou dit op die langtermyn ernstige gevolge in.
"As ons vlieëniers die land verlaat omdat hier nie 'n toekoms vir hulle is nie, sal ons internasionaal vlieëniers moet gaan werf. Eerstens weet jy nie wát jy kry nie en tweedens moet jy hulle in euro of dollar betaal."
Volgens hom het die SAL ook gesogte tegniese personeel wat onderhoudwerk aan vliegtuie doen, verloor.